คลังเชื่อศก.ครึ่งปีหลังยังโต
คลังฟุ้งเศรษฐกิจครึ่งปีหลังยังพุ่ง หนุนจีดีพีทั้งปีโต 5.5-6% พร้อมชี้ รัฐบาลคงพ.ร.ก. ฉุกเฉิน 19 จังหวัด อีก 3 เดือน ไม่กระทบการบริโภคและลงทุน
7 ก.ค. 2553

คลังฟุ้งเศรษฐกิจครึ่งปีหลังยังพุ่ง หนุนจีดีพีทั้งปีโต 5.5-6% พร้อมชี้ รัฐบาลคงพ.ร.ก. ฉุกเฉิน 19 จังหวัด อีก 3 เดือน ไม่กระทบการบริโภคและลงทุน
นายกรณ์ จาติกวณิช รมว.คลัง เปิดเผยว่า แนวโน้มเศรษฐกิจไทยในช่วงครึ่งหลังของปี 2553 ยังมีโอกาสที่จะขยายตัวได้ดี จากครึ่งปีแรก ที่ได้รับแรงขับเคลื่อนสำคัญจากภาคการส่งออก โดยหลังจากนี้ปัจจัยที่ต้องจับตาใกล้ชิดคือการบริโภค และการลงทุนในประเทศ ที่ยังมีสัญญาณการชะลอตัว เนื่องจากปัญหาการเมืองในช่วงที่ผ่านมา
รวมถึงความเชื่อมั่นนักท่องเที่ยวลดลง เดินทางมาน้อยทำให้รายได้ท่องเที่ยวลดลง โดยรัฐบาลต้องร่วมมือกับภาคเอกชน เพื่อผลักดันให้เศรษฐกิจปี 53 ขยายตัวไปได้
“เศรษฐกิจครึ่งปีหลังภาพรวมจะยังดีอยู่ ซึ่งมั่นใจว่าผลิตภัณฑ์มวลรวมในประเทศ (จีดีพี) ปี53 จะอยู่ระหว่าง 5.5%-6%”นายกรณ์ กล่าว
ทั้งนี้ รัฐบาลจะต้องดูแลและให้ความสำคัญกับประชาชนในระดับรากหญ้า โดยยืนยันว่าจะดูแลให้ประชาชนรากหญ้าได้รับอานิสงค์จากการขยายตัวเศรษฐกิจอย่างยุติธรรม ไม่ใช่คนที่รวยแล้วก็จะรวยต่อไป แต่ผลจากการที่เศรษฐกิจขยายตัวประชาชนต้องได้รับประโยชน์ทุกชั้น
สำหรับการที่รัฐบาลคงการบังคับใช้ พ.ร.ก.การบริหารราชการในสถานการณ์ฉุกเฉิน ในพื้นที่ 19 จังหวัดออกไปอีก 3 เดือน เชื่อว่าจะไม่ส่งผลลบต่อภาพรวมเศรษฐกิจ แต่ในทางกลับกันมองว่า จะมีส่วนสำคัญที่ทำให้ประชาชนมีความพร้อมต่อการบริโภค และเอกชนกล้าที่จะลงทุนจากความเชื่อมั่นในด้านความมั่นคงปลอดภัยมากขึ้น